བོན་དཔེ་ཡོད་མེད་སོགས་ཀྱི་སྐོར་ལ་ཡང་བཀའ་འདྲི་ཞུས་པར།དང་པོ་ཁོང་ཅུང་ཡིད་མ་ཆེས་པ་ལྟ་བུའི་ངང་བོན་དཔེ་པོད་ཆུང་ཞིག་བསྟན་ནས་དཔེ་ཆ་འདི་རེད་ཟེར།དཔེ་ཆའི་ནང་དུ་སྐྱབས་འགྲོ་དང་།གསོལ་འདེབས།ཚོགས་འཁོར།སྐོང་བ།ཡུལ་ལྷ་གསོལ་ཐབས།བཙན་མཆོད་ཐབས།བསྟོད་ཚོགས་འདྲ་མིན་སོགས་སྔར་མཇལ་མྱོང་མེད་པའི་དཔེ་རྙིང་ཤ་སྟག་ཏུ་འདུག་པས་ཡིད་དགའ་སྤྲོའི་ངང་ད་དུང་དཔེ་ཆ་གཞན་པ་ཡོད་མེད་སྐོར་སྐད་ཆ་དྲིས་སྐབས།ཁོང་གིས་ད་དུང་གཞན་ཞིག་ཡོད་ཀྱང་འདི་དང་དཔེ་གསར་རྙིང་ཙམ་རེད་ཟེར་ནས་ངེད་གཉིས་ཁང་པའི་ཐོག་བརྩེགས་ཀྱི་མཆོད་ཁང་དུ་ཁྲིད་སོང་།མཆོད་ཁྲིའི་སྟེང་རྫོགས་སྐུ་གཤེན་ལྷ་འོད་དཀར་གྱི་འདག་སྐུ་རྙིང་པ་ཁྲུ་གང་ཙམ་ཞིག་དང་།སྟག་ལ་མེ་འབར་ཡིན་ཟེར་བའི་ཞལ་གསུམ་ཕུར་དབྱིབས་སྤྱི་གཙུག་རྟ་དབུ་གཉིས་ཅན་དང་།མཆོད་ཁྲིའི་གཡོན་ཕྱོགས་སུ་ཆེས་རྙིང་ཉམས་ལྡན་པའི་གཤེན་ལྷ་འོད་དཀར་གྱི་ཐང་སྐུ་ཞིག་དང་།ད་དུང་སྟོན་པ་གཤེན་རབ་དང་།གཤེན་ལྷ་འོད་དཀར།སྟག་ལ་མེ་འབར།སྲིད་པ་རྒྱལ་མོ་སོགས་ཀྱི་རྟེན་གཏོར་ཡིན་ཟེར་བའི་མར་རྒྱན་གྱིས་ཧ་ཅང་མཛེས་པར་བརྒྱན་པའི་གཏོར་མ་ཡང་མང་པོ་བཤམ་འདུགདེ་བཞིན་བརྒྱད་སྟོང་པ་མི་རེས་ཐེག་ཙམ་གྱི་པོད་ཆེན་གཉིས་དང་།རིས་སུ་མ་ཆད་པའི་བླ་མ་མང་པོའི་སྐུ་པར་འབུད་ཤིང་སྤུངས་པ་ལྟར་བཤམས་འདུགཕྲན་གྱིས་སྐབས་དེར་རྐུན་མ་གཉེར་ཚང་དུ་སླེབས་པ་ལྟ་བུའི་མཆོད་ཁང་ནང་གི་ཕྱོགས་བཞི་མཚམས་བརྒྱད་ཀུན་ལ་མིག་འགྲིམས་མང་ཙམ་བྱས་མཐར་ལྕམ་གསེབ་དུ་གླེགས་ཤིང་དུད་དྲེག་ཅན་གྱི་དཔེ་རྙིང་པོད་ཆུང་ཞིག་ཡོད་པ་མཐོང་མ་ཐག་ཏུ་འདི་ཅི་རེད་དང་།བལྟས་ན་འགྲིག་མིན་སོགས་ལུགས་མཐུན་གྱི་སྐད་ཆ་གང་ཡང་འདྲི་ལོང་མ་བྱུང་བར་མར་བླངས་ཏེ་ཐལ་རྡུལ་སྤྲུགས་པས།ཁོང་གིས་དེ་ཡང་བོན་དཔེ་རེད་ཟེར།དཔེ་ཐག་དཀྲོལ་ཏེ་མཇལ་སྐབས་དབུ་ཤོག་ཏུ་བོན་གྱི་གཡང་གཞུང་ནག་པོ་འགྲོ་ཤེས་ཞེས་བྱ་བ་བཞུགས་སོ་ཞེས་འཁོད་ཅིང་མཇལ་མྱོང་མེད་པའི་བོན་དཔེ་བྱིན་རླབས་ཆེ་མདོག་ཁ་པོ་ཞིག་འདུགདེ་ནས་ཁོང་ལ་དཔེ་ཆ་དེ་དག་པར་སློག་བརྒྱག་རྒྱུའི་ཆེད་གཡར་པོ་ཞུས་ཏེ་གནས་ཚང་དུ་མར་སོང་བ་ཡིན།ཕྱི་ཉིན་ཚོགས་རྫས་གང་མང་ཞིག་ཉོས་ནས་ཨ་ཡ་ཀུན་གྲགས་ཀྱི་མཆོད་ཁང་དུ་རྒན་ལགས་ངེད་གཉིས་ཀྱིས་སྲིད་རྒྱལ་གྱི་ཚོགས་བསྡུས་པ་ཞིག་ཕུལ།ཨ་ཡ་ཀུན་གྲགས་ཀྱིས་ཁོང་ཚང་གི་མི་རབས་གསུམ་གྱི་ཡར་སྔོན་ནས་ཡོད་རེད་ཟེར་བའི་གོས་ཆེན་སེར་པོའི་ཟླ་གམ་རྙིང་པ་ཞིག་དང་།རྒྱུ་དངུལ་ལས་གྲུབ་པའི་ནོར་བུའི་ཏོག་ཅན་གྱི་ཞྭ་དཀར་མོ་རྩེ་རྒྱལ་ཞིག་གསོལ་ནས་ཆུ་ཚོད་གཉིས་ལྷག་ཙམ་གྱི་རིང་ཚོགས་འཁོར་ཞིག་གསུངས་སོང་།འདོན་པའི་གདངས་དབྱངས་ནི་དེ་སྔོན་ཐོས་མ་མྱོང་བའི་ཧ་ཅང་སྙན་པོ་ཞིག་འདུགཡ་མཚན་པ་ཞིག་ལ་གཏོར་མ་དང་ཚོགས་རྫས་རྣམས་མཆོད་ཁྲིའི་ཐོག་བཤམས་པ་ཙམ་ལས།ཚིག་བཤད་དང་བསྟུན་པའི་ཡར་མཆོད་མར་སྦྱིན་གང་ཡང་གནང་མ་སོང་།ཚོགས་འཁོར་གྲུབ་རྗེས་ཁོང་གིས་དཔེ་ཆ་རྙིང་པ་པོད་གཉིས་བསྟན་ནས།ཁ་སང་གཡར་བའི་དཔེ་ཆའི་མ་དཔེ་འདི་རེད་ཅེས་གསུངས་བྱུང་།དེ་ནས་ངེད་གཉིས་ཀྱིས་དཔེ་གཡར་ཞུས་པའི་དཔེ་ཆ་ཚང་མ་སྟབས་བདེའི་འཕྲུལ་པར་དུ་བཏབ་ནས་མ་དཔེ་རྣམས་བོར་བརླག་དང་སྐྱོན་ཆག་སོགས་གང་ཡང་མ་ཤོར་བར་ཨ་ཡ་ཀུན་གྲགས་ལགས་ལ་ཕར་ཕུལ་ནས་ཐུགས་རྗེ་ལེགས་གསོལ་ཞུས་པར་ཁོང་གིས་ཀྱང་ཐུགས་མཉེས་པོ་གནང་སོང་།དེ་ནས་གནས་སྐབས་མོན་ཡུལ་གྱི་སྤྲོ་འཆམ་གྲུབ་ནས་སྤྱི་ཟླ་༦ཚེས་༧ཉིན་རང་དགོན་འཕགས་ཡུལ་སྨན་རིའི་གླིང་དུ་འབྱོར་མཚམས།